Það er stutt á milli stórra viðburða nú þegar vorið er komið og aðeins þremur dögum eftir fyrsta götuhjólamótið var komið að fyrsta móti ársins í tímatöku , sem jafnframt var fyrsta bikarmót ársins . Hákon Hrafn Sigurðsson kom sá og sigraði í úrvalsflokki karla , en Ágústa Edda Björnsdóttir sigraði í úrvalsflokki kvenna . Mótið var haldið á Vatnsleysustrandarvegi við fyrirtaksaðstæður , hægur vindur , örlítil sól á köflum og 5 - 8°C . Hjólað var frá Vogum og eftir Vatnsleysustrandarvegi að hringtorginu við Reykjanesbrautina ( vestan megin á Vatnsleysuströnd ) þar sem snúið var við og haldið til baka . Samtals var vegalengdin 22 kílómetrar og ræst var með mínútu millibili . Í kvennaflokki fór Ágústa vel af stað og var við snúninginn 51 sekúndu á undan Rannveigu Önnu Guicharnaud sem kom næst á eftir henni . Hörð keppni hefur verið á milli þeirra síðustu ár og var Rannveig t.d. Íslandsmeistari í fyrra en Ágústa árið þar á undan . Ágústa bætti jafnt og þétt við forskotið og þegar upp var staðið var hún 1:36 á undan Rannveigu á tímanum 31 : 37 . Margrét Pálsdóttir kom svo þriðja 2:35 á eftir Ágústu . Í karlaflokki var Hákon Hrafn sem fyrr segir fyrstur og munaði 10 sekúndum á honum og Rúnari Erni Ágústssyni . Eins og í kvennaflokki hefur verið talsvert hörð barátta milli tveggja efstu og var Rúnar til að mynda Íslandsmeistari í fyrra , en Hákon árið áður . Þá náði Hákon ekki fullu tímabili í fyrra vegna meiðsla , en kom inn á seinni hluta sumarsins . Í snúningnum var Hákon kominn með 7 sekúndna forystu á Rúnar og bætti svo þremur sekúndum við á bakaleiðinni , en á fyrri hluta bakaleiðarinnar var nokkur meðvindur í bakið . Eyjólfur Guðgeirsson kom í mark í þriðja sæti , en hann var 17 sekúndum á eftir Hákoni , en hann hafði verið 11 sekúndum á eftir honum í snúningnum . Rúnar Örn , Hákon og Eyjólfur . Natalía Erla Cassata var fyrst í U17 flokki kvenna og Bergdís Eva Sveinsdóttir í öðru . Eyþór Eiríksson var fyrstur í junior flokki karla og Inga Birna Benediksdóttir fyrst í junior flokki kvenna . Í meistaraflokk karla ( master ) var Guðlaugur Egilsson fyrstur á tímanum 34 : 01 , 19 sekúndum á undan Guðmundi Þorleifssyni og 1:45 á undan Jóni Inga Sveinbjörnssyni . Í meistaraflokki kvenna var Kolbrún Dröfn Ragnarsdóttir hlutskörpust á 38 : 09 , en önnur var Elsa María Davíðsdóttir 3:35 á eftir Kolbrúnu og þriðja var Guðrún Björk Geirsdóttir , 4:45 á eftir Kolbrúnu . Keppnin núna var haldin af Breiðabliki , en venjan hefur verið að félagið heldur fyrsta mót ársins á Krýsuvíkurvegi . Hins vegar þóttu aðstæður þar ekki boðlegar fyrir mót sem þetta , enda er farið að sjá gríðarlega á veginum eftir mikla umferð þar undanfarin ár , bæði mikinn fjölda vörubíla sem og annarra ökutækja . Þrátt fyrir að leiðin núna hafi verið frábær og skemmtileg nýbreytni væri óskandi að yfirvöld myndu bæta úr Krýsuvíkurveginum , sem löngum hefur verið einn besti staðurinn til æfinga fyrir keppnisfólk í hjólreiðum . Sérstaklega væri gaman að sjá þetta nú samhliða því sem fara á í að malbika malarkaflann efst á veginum . Næsta tímatökukeppni fer fram 28. maí , þremur dögum eftir Suðurstrandarmótið í götuhjólreiðum og verður hún haldin af Grindavík . Farið verður frá Golfvelli Grindavíkur að Reykjanesvita og til baka . Verður brautin lokuð annarri umferð .